Suomen talouden synkimmät ajat ovat jo ohi, vaikkakin kuluvan vuoden kasvu jää vielä nollaan, ennustaa pankkikonserni Nordea.

Pankkikonserni Nordean ennusteen mukaan Suomen talouden alamäki on jo ohi. Pankin mukaan lasku päättyi viime vuoden viimeisen neljänneksen loivaan pudotukseen.

Talousennusteensa (siirryt toiseen palveluun) julkaissut Nordea muistuttaa kuitenkin, että talous alkaa piristyä laajemmin vasta vuonna 2016. Tänä vuonna ylletään vain nollakasvuun ja ensi vuonna 1,6 prosentin kasvuun.

Vielä edellisen ennusteen mukaan kuluvan vuoden kasvu olisi jäänyt 0,3 prosenttia miinukselle ja ensi vuonna olisi ylletty vain prosentin nousuun.

Kasvun heikkous johtuu kotimaisen kysynnän vaisuudesta. Toisaalta apua tulee ulkomaankaupan piristymisestä.

Nordean talousennusteen mukaan kasvun taustalla on useita syitä, muun muassa: euroalueen piristyminen ja öljyn halpeneminen. Myös erityisen kevyt rahapolitiikka tukee orastavaa euroalueen kasvua.

Se taas johtaa vähitellen Suomen viennin kysynnän kasvuun, pankkikonsernin aamupäivällä julkaisemassa ennusteessa sanotaan.

Kasvu omissa käsissä, kotikenttä pelikuntoon

Nettokansantuotteeseen lasketaan yksinkertaisesti kaikki tuotantotoiminnasta syntyneet tulot eli palkansaajakorvaukset, korvaukset pääomasta sekä julkisyhteisöjen saama nettomääräinen osuus tuotannon tuloista (julkisyhteisöjen saamat tuotantotoiminnan ja tuonnin verot miinus julkisyhteisöjen maksamat tukipalkkiot). Yle Uutisgrafiikka

Nordean ennusteen mukaan Suomen kasvun siemen on viennissä.Sitä taas leikkaa Venäjän kaupan rajoitukset, eikä niihin ole tulossa helpotuksia ainakaan heti.

Kotimaisen kysynnän Nordea arvelee kääntyvän nousuun vasta vuonna 2016 huonon työmarkkinatilanteen ja ostovoiman vaimean kasvun takia.

Lisätukea tulee euron halpenemisesta suhteessa dollariin ja muihin valuuttoihin. Toisaalta euron kallistuminen suhteessa Ruotsin kruunuun ja Venäjän ruplaan haittaa vientiä.

Myös verojen vaikutus polttoaineissa aiheuttaa sen, ettei öljyn hinnan hurjalasku tunnu kuluttajien kukkaroissa.

Pankki muistuttaakin, että muualta tuleva talouden vetoapu ei riitä. Nyt pitää saada toteutettua tiedossa olevat rakenteelliset uudistukset. Lisäksi julkisen talouden rahoitus pitää virittää kestävälle pohjalle. Pankin mukaan se on vielä tekemättä.

Nordea arvioi, että vaalien jälkeen valittava hallitus saa uudistukset tehtyä. Jos se ei siinä onnistu, jää talouskasvu ensi vuonna nollaan.